T.AVA13 - “Te fanora’a tau o te taure’are’a”
E te taure’a, ’a ti’a na i ni’a i tō va’a. 
’A huti i tō ’ie. ’Ia pe’e te rei mua o te va’a. 
’A fano ! E tupuna teie e pūhi ra i te mata’i nō te tūra’i ia ’oe. 
’A hani atu na i te mauri tupuna ma te tauahi atu. 
Tavevo mai ra te reo o te huā’a i tōna huā’ai : ’a hi’o i te tāura o te tau, tē ’ohu noa ra. 
E ’ore te firi e mou, e haere ā ’oia. 
E fano te tau. E ’ore te tau e tīa’i.
’A patu i tō ananahi.
’Ua ineine ’oe nō tō ’oe orara’a ?
I tō tere, tāua ’ia fano, tātou ’ia fano. 
’Ia ro’o-noa-hia atu ’oe i te teiaha o te orara’a, 
’A tūturi, ’ia tavevo mai tō reo. 
E mauhia atu tō turi, ’ia ti’a fa’ahou ’oe i ni’a ma tō ti’aturira’a. 
’Ia ro’o-noa-hia atu ’oe i te mana’o pe’ape’a, 
’A pi’i noa mai, e ’ore mātou e turi i tā ’oe pi’ira’a. 
Ma’a pūai iti tei noa’a mai ia ’oe e a’u huā’ai iti ē. 
E aha rā te huru o tō fanora’a, teie ïa :
E orara’a ïa nā roto i te ’oa’oa ’e te māuiui, 
Nā roto i te ha’eha’a ’e te teitei, 
Nā roto i te tano ’e te tano’ore, 
Nā roto i te ha’apa’o ’e te ha’apa’o’ore, 
Nā roto i te hau ’e te hau’ore, 
Nā roto i te marū ’e te vaha rahi, 
Nā roto i te itoito ’e te fa’a’oroma’i, 
’O te mea rā o tā ’oe e tāpe’a mai, 
Te mau ha’api’ira’a ïa ’o tā ’oe i ’apo i roto tō fanora’a. 
’A fa’a’apu i te here ’e te arofa ma te ha’aputu atu i roto i tō ’ōpū, 
’Ia hotu ’umu te reira e ti’a ai. 
’O ’oe ’e tō ’oe rima. 
’O ’oe ’e tō ’oe itoito. 
’O ’oe ’e tō ’oe pūai. 
’O ’oe ’e tō ’oe ti’aturira’a ia ’oe iho. 
E te taure’a ē, tē fano nei ’oe nā te ta’iara o te tau, 
’A hi’o na rā i te tara fa’ateni o tō ’oe ’āi’a. 
’A pū te ’ae’ae, ’ia pū te ’ae’ae. 
Tē pi’i noa nei te fenua ia ’oe :
’O vau noa nei iho ā ho’i teie,
Tei hi’i i tō mau tupuna e tae roa mai ai ia ’oe. 
Māni’i noa nei tō’u roimata nō ’oe e te tama. 
Huri mai na tō aro i teie reo. 
E reo fenua, e reo metua : ’a ara e te tama. 
Tē hiti ra te māramarama i muri ia ’oe nō te tūrama atu i tō mua. 
E anoano marie nō tō ’oe ’āi’a, e tū-’aitu nā te nu’u atua. 
’Ua mātahataha te ra’i tumatuma i tō ’oe reo pi’i hau. 
’Ia tā te arofa o te tupuna. 
’A mata na rā i te hi’o :
Te mata i mua ra, e mā’a pī. 
Te mata i muri ra, e mā’a re’are’a. 
E te taure’a ē,
’Ua oti ïa te parau. 
Tō muri atu te mau fifi.
Tō mua atu te rāve’a. 
E haere ti’a ’oe i hea ? 
E aha te ’avei’a e rave ?
Hōho’a ’oe i tō metua vahine fa’atupu ora
E inaha ho’i, tē vai noa nei rā te ha’api’ira’a a te tupuna.
Tē haapi’i ato’a nei rā te Rahu ia ’oe :
’A here i tō ’oe fenua,
Fa’atura i te tauaro. 
’Ia ti’a fa’ahou ia ’oe tā ’oe fā’ira’a.

